**Svadbas** je glazbeni sastav hrvatskih producenata i glazbenika Pavle Miholjevića i Jure Ferine, poznat po radu na glazbi za film *Fine mrtve djevojke* i hit-singlu *Treblebass*.

Članovi
-------

* **Pavle Miholjević** na gitari i basu
* **Jura Ferina** na klavijaturama
* **Ljubica Gurdulić** kao vokalistica
* **Bojan Gaćina** na bubnjevima
* **Ana-Maria Ocvirk** s udaraljkama te kao prateći vokal
* **Marko Kalčić na bas gitari**

Povijest
--------

Svadbas počinju s djelovanjem pod tim nazivom 1994. godine, primarno se ističući na polju filmske i kazališne glazbe; 1998. usporedno s prvim studijskim albumom *Svadbas*, izdaju i prvi u nizu odlično primljenih albuma filmske glazbe *Puška za uspavljivanje* iz filma istog naziva Hrvoja Hribara. 

Album *Svadbas* uspijeva bez poteškoća sastavu naći izdavačku podršku nakon što je istaknut na kompilaciji *Freshmaker 3* američke diskografske kuće Zark Records (postavši tako jedini sastav koji ne pjeva na engleskom jeziku na toj kompilaciji); Dallas Records objavljuje album, koji biva iznimno dobro primljen od kritike i u glazbenim krugovima, no bez većeg uspjeha kod šire publike.

Svadbas potom nastavljaju s radom na kazališnoj glazbi, stvarajući glazbene teme za brojne predstave poput *Kulture u predgrađu*, *Ospica* te *Bakinog srca*.

2000. godine, Svadbas mijenjaju izdavača, te za novu diskografsku kuću, DanMrak, izdaju od kritike jednoglasno hvaljen album *Jug*, a paralelno s njim i album filmske glazbe za film *Blagajnica hoće ići na more*.

Nakon toga, izlazi album filmske glazbe *Sami* za film Lukasa Nole, te *f.m.d. sessions*, Porinom nagrađen album glazbe iz filma *Fine mrtve djevojke* Dalibora Matanića. 

2004. Miholjević i Ferina primaju i Zlatnu kooglu za produkciju albuma *Drveće i rijeke* sastava *Pips, Chips & Videoclips*, a rade i produkciju za zapaženi *Cartoon Explosion* dua Lollobrigida, te produciraju albume sastava Djeca.

2005. ponovno mijenjaju izdavača, te ovaj put za DOP Records, a pod okriljem Menarta, pripremaju album *la la*, koji se pojavio u prodaji tokom jeseni 2005. Album je najavljen iznimno uspješnim singlom *Treblebass*, koji je na vrhovima gotovo svih mainstream ljestvica dosegao najviša mjesta, što ga čini prvim velikim mainstream uspjehom Svadbasa kod publike. Videospot za singl režirao je Dalibor Matanić.

2006. godine, na 13. dodjeli diskografske nagrade Porin, *Treblebass* je proglašena najboljom pjesmom.

Diskografija
------------

### Albumi

* *Svadbas* (1998.)
* *Jug* (2000.)
* *la la* (2005.)

### Albumi filmske glazbe

* *Puška za uspavljivanje* (1998. iz filma *Puška za uspavljivanje*)
* *Blagajnica hoće ići na more* (2000. iz filma *Blagajnica hoće ići na more*)
* *Sami* (2001. iz filma *Sami*)
* *f.m.d. sessions* (2001. iz filma *Fine mrtve djevojke*)
* *100 minuta Slave* (2004. iz filma *100 minuta Slave*)
* *Krađa* (2004. iz filma *Krađa*)
* *Pod vedrim nebom* (2005. iz kratkog filma *Pod vedrim nebom*)
* *Volim te* (2005. iz filma *Volim te*)

### Singlovi

* *Ne znam* (1997.)
* *Ospice* (1998.)
* *Amerika* (2000.)
* *Moja draga* (2000.)
* *Nitko nije siguran* (2001.)
* *Prekrasan dan* (2002.)
* *Treblebass* (2005.)
* *Pričaj mi o ljubavi* (2005.)

Vanjske poveznice
-----------------

* *DOP produkcija*: Svadbas Arhivirano 2006-06-17 na Wayback Machine-u